ฝ่ายค้านเล่นเกมการเมืองมากเกินไป หลังมีข่าวฝ่ายค้านจะลงมติไม่เห็นชอบ ร่าง พ.ร.บ. งบประมาณรายจ่าย 2566
นายชินวรณ์ บุณยเกียรติ รองประธานวิปรัฐบาล เปิดเผยว่า วันที่ 31 พ.ค. - 2 มิ.ย. นี้ จะมีการพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ. 2566 ซึ่งการที่ฝ่ายค้านออกมาระบุว่า จะไม่ผ่านความเห็นชอบ ร่าง พ.ร.บ.งบประมาณรายจ่ายประจำปี 2566 ตั้งแต่วาระที่หนึ่งนั้น ก็เป็นสิทธิ์ของฝ่ายค้าน แต่โดยหลักทั่วไปการพิจารณางบประจำปี ส่วนใหญ่ฝ่ายค้านจะเห็นชอบในวาระรับหลักการ ก่อนและไปพิจารณาว่าเห็นชอบหรือไม่ในวาระที่สองและวาระที่สาม แต่การที่ออกมาระบุว่าจะไม่เห็นชอบขั้นรับหลักการ ส่วนตัวมองว่า เป็นการเล่นเกมทางการเมืองมากเกินไป พร้อมมองว่า ฝ่ายการเมืองทุกฝ่ายต้องร่วมมือกันให้ ร่าง พ.ร.บ. งบประมาณ เดินหน้าต่อไป เพราะเป็นเรื่องที่สำคัญอย่างยิ่ง และโดยตามหลักการรัฐธรรมนูญ ถึงแม้ว่างบประมาณรายจ่ายประจำปี จะไม่ผ่านความเห็นชอบหรือถูกคว่ำไปรัฐบาลก็สามารถใช้ พ.ร.บ. งบประมาณในปีที่ผ่านมามาใช้ได้อย่างต่อเนื่องอยากเรียกร้องให้ทุกฝ่าย รับเอกสารงบประมาณรายจ่ายประจำปี ไปศึกษาหากมีข้อบกพร่อง หรือพบว่าเป็นไปด้วยความไม่สุจริตโปร่งใสและไม่ตรงกับความต้องการของประชาชน อยากให้ช่วยกันตรวจสอบการจัดตั้งงบประมาณ ที่มาของรายได้ ตลอดจนโครงการต่างๆ ว่า สอดรับกันหรือไม่ส่วนเวลาในการอภิปรายนั้น วันนี้จะมีการประชุมร่วมกันเพื่อพิจารณาเวลาของแต่ละฝ่าย ซึ่งขณะนี้รัฐบาลได้เตรียมจำนวนคนและตั้งคณะกรรมาธิการ 64 คน ซึ่งจะให้แต่ละคนมีส่วนในการอภิปรายสนับสนุน งบประมาณได้อย่างเต็มที่ ขณะที่ฝ่ายค้านทราบว่ามีผู้อภิปรายและจัดตั้งคณะกรรมมาธิการเพื่อทำงานร่วมกันแล้ว อย่างไรก็ตาม เชื่อว่า ร่าง พ.ร.บ. งบประมาณ จะได้รับความเห็นชอบในชั้นรับหลักการอย่างแน่นอน